钦定古今图书集成/理学汇编/学行典/第072卷 > 来知德省心录 > 《静学斋记》宋·濂
## 钦定古今图书集成/理学汇编/学行典/第072卷 > 来知德省心录 > 《静学斋记》宋·濂

“三代以下人物之杰然者，诸葛孔明数人而已。”孔明
事功著，后世，或侪之于伊吕，固为少褒；或又以孔明
与管仲并称，则卑孔明矣。以其事言之，管仲辅桓公，
仅以齐霸；孔明奉昭烈于艰难之中，尺地一民皆夺
之于群盗之手，徒以大义震撼天下，裂天下而三分
之。使孔明后死，后主足辅复汉之旧疆，致刑措之治，
于孔明何有哉？在管仲未必能尔也。以其本心论之，
管仲所陈于桓公而见于行事者，皆微权小智，虽假尊周为名，其意则富强其国而已，固君子所羞道也。
孔明当此干戈鞍马闲，所与其主论者，必以德义为
先，其忠汉之心，至于瞑目而后已。至今诵其言，想其
人，真伊、吕之亚乎！史氏不知其本心，谓孔明慕管仲、
乐毅之为人。嗟乎，孔明岂二子比哉？孔明于圣贤之
学，盖有闻矣。其所谓“学须静也”之言，信古今之名言
也。止水之明，风挠之则山岳莫辨；浑天之察，人挠之
则昼夜乖错，况方寸之心乎？古圣贤之成勋业，著道
德于不朽者，未有不由于静者也。盖静则敬，敬则诚，
诚则明，明则可以周“庶物而穷万事矣。”苟杂然汨其
中，偶然应乎事，卒然措之于谋为，其不至于谬乱者
鲜哉！孔明之学，惟本乎此，故其所为，当世无及焉，至
今无有非焉者，而又从效慕之，区区霸术之徒，固不
能然也。然世之慕古人者，吾惑焉。古人所以为圣贤
者，其道德著乎其言，其才智形乎功业，而存乎册书，
非徒以其名称之美而已也。苟欲效乎孔明，于孔明
之所学必无不学也，于孔明之所能必无不能也，而
后可。孔明之所学而有未至也，孔明之所能而有未
能也，而曰“学孔明”何可哉？于孔明且尔，况乎学孔、孟
之学者，而可徒诵其言乎哉？近代之所学者，浮于言
而劣于行。孔、孟之言，非特言而已也，虽措之行事亦
然也。学者不之察，率视之为空言，于是孔孟之道不
如霸术之盛者久矣。欲如孔明者，安可得乎？钱塘罗
宗礼名其弦诵之室曰“静学”，庶几慕孔明者。余欲勉
其成也，辨孔明之为学与学孔明之道以告之。